लखनऊ, जेएनएन। कोरोना वायरस के कारण लॉकडाउन में भी बुलंदशहर में सोमवार देर रात दो साधुओं की हत्या पर सीएम योगी आदित्यनाथ के तेवर बेहद सख्त हैं। घटना की जानकारी मिलने पर सीएम योगी आदित्यनाथ ने तत्काल संज्ञान लिया और जिले से वरिष्ठ अधिकारियों को मौके पर जाने का निर्देश दिया है।

मुख्यमंत्री योगी आदित्यनाथ ने गाम पगौना, थाना अनूपशहर, जनपद बुलंदशहर में डबल मर्डर की घटना का संज्ञान लिया है। उन्होंने तत्काल ही जिलाधिकारी, वरिष्ठ पुलिस अधीक्षक सहित अन्य वरिष्ठ अधिकारियों को तुरंत मौके पर पहुच कर घटना के सम्बन्ध में विस्तृत आख्या देने तथा दोषियों के विरुद्ध सख्त से सख्त कार्यवाई सुनिश्चित करने निर्देश दिए हैं।

महाराष्ट्र के पालघर के बाद उत्तर प्रदेश में मंगलवार को दो साधुओं की हत्या की घटना से सनसनी फैल गई है। बुलंदशहर के अनूपशहर थाना क्षेत्र के गांव पगोना में शिव मंदिर में कल देर रात दो साधुओं की गला रेतकर हत्या कर दी गई। जिस युवक पर हत्या का आरोप है उसे भी गामीणों ने पकड़ लिया और पिटाई के बाद पुलिस को सौंप दिया।

गांव पगौना के शिव मंदिर में बीते दस वर्ष से गरीबदास उर्फ जगन दास निवासी भदेसी आश्रम अलीगढ़ तथा उनका शिष्य शेरसिंह उर्फ सेवादास निवासी गांव कनौरा थाना छतारी रहकर देखभाल करते थे। एसएसपी संतोष कुमार सिंह ने बताया कि दोनों साधु करीब 12 साल पहले अपने परिवार को छोड़कर अलीगढ़ के एक आश्रम में रहने के लिए आए थे। यहां से 10 साल पहले पगोना गांव में स्थित मंदिर में आ गए और यही पर रह कर पूजा पाठ करने लगे। उनके परिजनों के बारे में पता लगाया जा रहा है।

सोमवार को गांव पगोना निवासी मुरारी उर्फ राजू पुत्र देवी सहाय एक संत का चिमटा उठाकर ले गया था। साधुओं ने उसके घर जाकर नाराजगी जताई थी। इसी बात को लेकर मुरारी ने रात में दोनों साधुओं की धारदार हथियार से गला रेतकर हत्या कर दी।

श्रद्धालुओं के मंदिर जाने पर आज लोगों को घटना की जानकारी मिली। इसी बीच गांव के ही लोगों ने आरोपित मुरारी को जंगल से भागते हुए पकड़ लिया। उसकी पिटाई करने के बाद पुलिस को सौंप दिया। पुलिस ने उसे हिरासत में ले लिया है। वह कुछ समय पहले ही लूट व हत्या में जेल में बंद होने के बाद जमानत पर बाहर आया था।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस